**Анализ на ефикасността на мерките за приобщаване и участие на ромите в община Садово**

В изпълнение на дейност 1 по проект „ Мониторинг на местни политики в община Садово за ефективно приобщаване и участие на ромите чрез партньорско управление с гражданите и бизнеса“, договор № BG05SFOP001-2.025-0165-С01, по Оперативна програма „Добро управление“, експертите на партньора – община Садово и на бенефициента „Общество за образование и подкрепа на младежта“ (ООПМ) разработиха Анализ на ефикасността на мерките за приобщаване и участие на ромите и Оценка на изпълнението на Общинския План за действие в изпълнение на Областната и Националната Стратегии на Р България за интегрирането на българските граждани от ромски произход и други граждани в уязвимо социално положение, живеещи в сходна на ромите ситуация.

Анализът проследява изпълнението на Плана за интеграция на ромската общност в община Садово в изпълнение на Общинската, Областната и Националната стратегия за интеграция на ромите. Структурата на анализа се базира на основните приоритети в интеграционната политика към ромите в община Садово, а именно: образование и обучение; здравеопазване, жилищна инфраструктура на ромските квартали; заетост; върховенство на закона и недискриминация; култура и медии.

Оценката на изпълнението на Общинския План за действие, който прилага Областната и Националната Стратегии на Р България за интегрирането на българските граждани от ромски произход и други граждани в уязвимо социално положение, е подкрепена от SWOT анализ и отразява ефективността на мерките за трайна интеграция, както и до каква степен е било ефективно партньорството с гражданското общество и бизнеса в процеса на управление на местните политики за приобщаване на ромите.

Разработените документи отчитат интеграцията на ромите и другите социално уязвими групи в община Садово – пречките и предизвикателствата пред социално-икономическото включване на тези групи в местната общност; как са приложени мерките за трайна интеграция - за осигуряване на достъп до пазара на труда, образование, социални и здравни услуги и десегрегация; как са осъществявани дейности за недопускане и предотвратяване на противообществени прояви; инициативи за преодоляване на негативните стереотипи и др., със специален фокус върху това какво е било гражданското участие - доколко ефективно е било партньорството с гражданското общество и бизнеса.